Il-poeżija tuża l-kelma. Prosit. Xi skoperta dik! Imma hemm poeżiji li mhux talli jużawha, iżda jitkellmu dwarha. U dawn jaffaxxinawni. Daqskemm nintilef naqra poeżiji fejn jissemmew il-lejl, is-skiet u d-dlam. Tnejn mill-favoriti huma Bukowski u Atwood, u żewġ poeżiji mill-isbaħ tagħhom huma raw with love u spelling rispettivament. Partijiet minnhom kienu diffiċli biex nittraduċihom għax ħassejt li se nitlef ħafna mil-logħob bil-kelma u ħsejjes u għad illi naħseb li tlift xi ftit minnhom f'dawn it-traduzzjonijiet, ridt nipprova. Jekk xejn sfidajt lili nnifsi. Bl-Ingliż. Bil-Malti. Binti tilgħab mal-art b'ittri tal-plastik ħomor, blu & isfar jgħajjat, titgħallem kif tispelli, kif issaħħar. Inħammem f'kemm hemm nisa li ċaħdu lilhom infushom bniet, għalqu lilhom infushom f'kmamar, ġerrew il-purtieri, biex ikunu jistgħu jsenslu l-kliem. Tarbija mhix poeżija, poeżija mhix tarbija. m'hemmx waħda jew oħra/jew. Nirritorna għall-istorja ta' mara maqbuda fil-gwerra & fil-ħlas, kuxtejha marbuta flimkien mill-għadu biex ma tkunx tista' teħles. Antenata: saħħara tinħaraq, ħalqha magħluq bil-ġilda biex toħnoq il-kliem. Fil-punt fejn il-lingwa tiġġarraf mill-għadam sħun, għall-punt fejn il-blat jinfetaħ u d-dlam joħroġ minnu bħad-demm, fil-waqt li jdub il-granit meta l-għadam jaf li hu vojt & il-kelma tinqasam & tirdoppja & titkellem Il-verità & il-ġisem stess isir ħalq. Din hija metafora. Kif titgħallem tispelli? l-ewwel tismija tiegħek, l-ewwel isem tiegħek, l-ewwel kelma tiegħek. Bl-Ingliż. Bil-Malti. nejja m'ħabba l-imħabba tfajla samranija b'għanejn twajba meta jiġi l-ħin biex tintuża s-sikkina mhux se ninħasad u mhux se nagħti tort lilek, u waqt li waħdi nsuq max-xatt waqt li l-palm ixejjer, il-palm ikrah tqil, waqt li l-ħajja ma tasalx, waqt li l-mejta ma titlaqx, minflok, se niftakar fil-bews f'xufftejna nejja bl-imħabba u kif inti tajtni u kif jien offrejtlek dak li kien fadal u se niftakar fil-kmajra tiegħek, kif ħassejtek id-dawl fit-tieqa id-diski tiegħek il-kotba tiegħek il-kafè ta' filgħodu tagħna il-waranofsinarijiet tagħna l-iljieli tagħna ġisimna mxerred il-kurrenti żgħar jiġru bilġri u għal dejjem id-daħqa tiegħek u s-sħana minn tiegħek li reġgħet bissmitni mill-ġdid. tfajla samranija b'għajnejn twajba m'għandek l-ebda sikkina. is-sikkina hija tiegħi u għalissa mhux se nużaha. Imrobbija f'raħal li fis-seklu 21 għad għandu x-xjuħ miġburin qaqoċċa fuq iz-zuntier u l-bejjiegħa jgħajtu f'nofs tat-triq. Pass 'il bogħod mill-pjazza, ir-raħal bħal donnu jinbidel, jieħu xejra oħra. Ix-xiħ bil-qmis iċċangjata u wiċċu mimli tikmix jinbidel f'salesman b'xagħru ġġeljat. Fil-qalba ta' dan kollu- jien prodott taż-żewġ estremi. Nofs ras, kultant. Kultant ras sħiħa. Kaxxa ġenn. Nofs kaxxa ġenn. In-nofs l-ieħor, mimli kuluri. Sploduti. Bla nifs. Jew bi ftit. Basta jservini biex nasal sat-tmiem. Ħajti mimlija daqs bajda. Anzi aktar. Ħafna aktar minn bajda. Għax dik nofsha kolesterol u n-nofs l-ieħor bla togħma. U ġejja mill-annimali. U jien ftit iktar minn veġetarjana. Spazjata...il-kelma fuq fommi. Kultant tiżloqli bla ma naf u kultant insibni naħseb u naħseb u naħseb biex insibha. Persuna tal-mija fil-mija. Kultant, kważi. Jew sew jew xejn. Mix-xejn, noħloq. Quddiem il-ħolqien, nixxejjen.
tikka traduzzjoni